钦定古今图书集成/明伦汇编/官常典/第730卷 > 夹谷守中
## 钦定古今图书集成/明伦汇编/官常典/第730卷 > 夹谷守中

按《金史忠义传》：“守中，咸平人，本名阿土古。大定二十
二年进士，历清池、闻喜主簿，补尚书省令吏，除刑部
主事，监察御史，修起居注，转礼部员外郎，大名治中，
历嵩涿北京、临洮路按察副使，以忧去官，起复同知
曷懒路兵马都总管府事，坐事谪韩州刺史，寻复同
知平凉府事。大安二年，为秦州防御使，迁通远军节”
度使。至宁末，移彰德军，未行，夏兵数万入巩州，守中
乘城备守，兵少不能支。城陷，官吏尽降，守中独不屈，
夏人壮之，且诱且胁。守中益坚，遂载而西，至平凉，要
以招降府人。守中佯许，至城下，即大呼曰：“外兵矢尽，
且遁矣，慎勿降。”夏人交刃杀之。兴定元年，监察御史
郭著按行秦中，得其事以闻。诏赠资善大夫、东京留
守，仍收其子兀毋为笔砚承奉。